૧૫૮ મિનિટની આ ફિલ્મમાં સૌથી પહેલું ધ્યાન ખેંચે દમદાર ઍક્ટર ઇરફાન ખાનનો વૉઇસ-ઓવર. એ પછી તરત જ પેશવા બનવા માટે પોતાની દાવેદારી નોંધાવતા બાજીરાવ યાનિ કે રણવીર સિંહની એન્ટ્રી પડે અને આપણે તેની એનર્જીના મૅગ્નેટિક ફીલ્ડમાં કેદ થઈ જઈએ. આ ઍક્ટર રિયલ લાઇફમાં જેટલા ગાંડા કાઢે છે એનાથી તદ્દન વિપરીત તેનો દમદાર પર્ફોર્મન્સ છે. પૂરેપૂરો બાજીરાવના બીબામાં ઢળી ગયેલો રણવીર પાત્ર પ્રમાણે લાઉડ થાય છે, પણ તેનામાં ક્યાંય ઓવરઍક્ટિંગ નથી દેખાતી. તેની હાજરીમાત્રથી સ્ક્રીન ભરચક લાગે છે અને ધીમી પડતી ફિલ્મ પણ કંટાળાજનક નથી લાગતી.